Szombathelyen is az ellenzéki jelölt nyert
Nemény András az új polgármester.
Az összefogásnak és a jó csapatmunkának tulajdonítja választási sikerét Nemény András, Szombathely megválasztott polgármestere - mondta az MTI érdeklődésére a politikus vasárnap.

Nemény András az Éljen Szombathely! Egyesület- Momentum - DK - MSZP - Párbeszéd - LMP - Kétfarkú Kutyapárt, a Szolidaritás Mozgalom és a Mindenki Magyarországa Mozgalom jelöltjeként indult az önkormányzati választáson.

Szavai szerint a szombathelyi választók is megérezték, hogy az ellenzék igazi változás akar, szavazatukkal pedig elismerték azt a munkát, amit az elmúlt hónapokban a közgyűlési többséget átvéve az ellenzék végzett.

A városvezető közölte: legelső feladataik közé tartozik a már megkezdett útfelújítási program folytatása, a  munkálatok megterveztetése és mielőbbi elvégeztetése, valamint egy ésszerű és a problémákat megoldó közlekedési koncepció elfogadása és megvalósítása.

Hangsúlyozta: a kampányban nem ígértek nagy dolgokat, de szeretnék elérni, hogy Szombathely a következő öt évben egy a mainál sokkal kellemesebb és élhetőbb várossá váljon.

A Fidesz jelöltje, Balázsy Péter a nyugat.hu-nak azt mondta, már felhívta Neményt, és gratulált a győzelméhez.
Nemény András önkormányzati választás 2019 október 13 önkormányzati választás